skybrud
Et skybrud er en meget voldsom regnbyge, som forårsager oversvømmelse af kloakker og tagrender. Den meteorologiske definition på et skybrud er, ifølge Danmarks Meteorologiske Institut (DMI), at der falder mere end 15 mm nedbør på 30 minutter. Definitionen benyttes af forsikringsselskaberne.
I Danmark har man målt op til 70 mm regn på 15 minutter. Under tropiske forhold kan skybrud være fem til seks gange kraftigere. Det kraftigste skybrud i Danmark forekom den 20. august 2007 i Gråsten; her faldt der 142 mm regn på halvanden time.
Danmarks dyreste skybrud kostede forsikringsselskaberne ca. tre milliarder kr. Det forekom i København den 2. juli 2011, hvor der i Københavns centrum faldt over 100 mm regn på et par timer.
Som følge af den globale opvarmning forventes tendensen med flere og kraftigere skybrud at fortsætte også i Danmark.